GUNKUL ทุ่ม 1.47 พันลบ. ซื้อโซลาร์ฟาร์มเวียดนาม 50MW
GUNKUL ทุ่ม 1.47 พันลบ. ซื้อโซลาร์ฟาร์มเวียดนาม 50MW
GUNKUL ทุ่ม 1.47 พันลบ. ซื้อโซลาร์ฟาร์มเวียดนาม 50MW
14 ธ.ค. 2563

บริษัท กันกุลเอ็นจิเนียริ่ง จำกัด (มหาชน) หรือ GUNKUL ระบุว่า บริษัท ไบร์ท กรีน พาวเวอร์ จำกัด ซึ่งเป็นบริษัทย่อย ได้ซื้อหุ้น 100% ใน บริษัท INT Energy Pte. Ltd. (INT) ซึ่งเป็นบริษัทที่จัดตั้งขึ้นในประเทศสิงคโปร์ เพื่อเข้าลงทุนโครงการโรงไฟฟ้าพลังงานแสงอาทิตย์กำลังการผลิตรวม 50 เมกะวัตต์ (MW) จังหวัด Tay Ninh ประเทศสาธารณรัฐสังคมนิยมเวียดนาม ซึ่งถือโดยบริษัท Tan Chau Energy Joint Stock Company (TCE) ด้วยมูลค่าการลงทุนโครงการจำนวน 47.14 ล้านเหรียญสหรัฐ หรือคิดเป็น 1.47 พันล้านบาท
ทั้งนี้ การดำเนินการดังกล่าวเป็นไปตามมติที่ประชุมคณะกรรมการบริษัทเมื่อวันที่ 9 ต.ค.63 และเมื่อวันที่ 7 ธ.ค.63 ได้มีการเปลี่ยนแปลงรายชื่อผู้ถือหุ้นใน INT จากเดิม บริษัท Sungrow Power (Singapore) Pte. Ltd. เป็น บริษัท ไบร์ท กรีน พาวเวอร์ จำกัด ขณะที่ INT ถือหุ้นบริษัท TCE ในสัดส่วน 99.90%
โดยโครงการโรงไฟฟ้าพลังงานแสงอาทิตย์ Tan Chau เป็นผู้ผลิตและจำหน่ายไฟฟ้าจากพลังงานแสงอาทิตย์ให้กับ Vietnam Electricity (EVN) ซึ่งเป็นไปตามสัญญาซื้อขายไฟฟ้าขนาด 50 เมกะวัตต์ โดยมีอัตรารับซื้อไฟฟ้าในรูปแบบ Feed-in Tariff ที่ 0.0709 เหรียญสหรัฐ/หน่วย เป็นระยะเวลา 20 ปี โดยได้มีการจำหน่ายไฟฟ้าในเชิงพาณิชย์เป็นที่เรียบร้อยแล้วตั้งแต่วันที่ 1 ต.ค.63
สำหรับการเข้าซื้อหุ้นสามัญของบริษัท INT เพื่อวัตถุประสงค์ในการลงทุนในกิจการโรงไฟฟ้าพลังงานแสงอาทิตย์ในเวียดนาม นอกจากจะเป็นการขยายฐานการดำเนินงานของบริษัทในภูมิภาคเอเชียตะวันออกเฉียงใต้แล้ว ยังเป็นการส่งเสริมการเติบโตทั้งในด้านสินทรัพย์และผลประกอบการของบริษัท
โดยการเข้าลงทุนในโครงการโรงไฟฟ้าพลังงานแสงอาทิตย์ในครั้งนี้ นับเป็นการดำเนินงานตามนโยบายของบริษัท ในการก้าวขึ้นสู่ความเป็นผู้นำ และมีส่วนร่วมสำคัญในการผลักดันให้เกิดโรงไฟฟ้าจากพลังงานทดแทนทั้งในและต่างประเทศ ซึ่งบริษัท เล็งเห็นว่าเป็นกลุ่มธุรกิจที่มีศักยภาพในการเติบโตสูง และมีความเสี่ยงจากการดำเนินงานต่ำ ตลอดจนสามารถสร้างแหล่งที่มาของรายได้ให้แก่กลุ่มบริษัทได้อย่างมั่นคงและต่อเนื่องในระยะยาว เนื่องจากโครงการดังกล่าวได้มีการจ่ายไฟฟ้าเข้าระบบเป็นที่เรียบร้อยแล้ว
สำหรับแหล่งเงินลงทุนครั้งนี้ บริษัทจะได้รับการสนับสนุนเงินกู้จากสถาบันการเงินแห่งหนึ่ง ร่วมกับเงินลงทุนของบริษัทบางส่วน